አጋዥ መተንፈሻቸውን ለአንድ ወጣት ታማሚ የሰጡት ካህን ሕይወታቸው አለፈ፡፡
ባሕር ዳር፡ መጋቢት 16/2012 ዓ.ም (አብመድ) አሁን ያለው የጤና ፈተና ሰብዓዊነትም የሚፈተንበት ሆኗል፤ የዓለም ጤና ድርጅት የዓለም ወረርሽኝ ብሎ የፈረጀው የኮሮና ቫይረስ ስርጭት ማኅበራዊ ግንኙነትንና ስብዕናን እየፈተነ ነው፡፡ በዚህ ፈታኝ ወቅት ራስን ከበሽታው መጠበቅ ሕዝብን ማዳን ነው፤ በተለይ ቫይረሱ እንዳለባቸው የተረጋገጡና ስጋት ያለባቸው ሰዎች ራሳቸውን ከሰዎች ግንኙነት ቢገድቡ ሀገር እንዳዳኑ ይቆጠራል፡፡በጣልያን የሆነው ግን ለሌሎች መጨነቅ አብዝቶ የታዬበት ነው፤ በጣልያን ሎቭሬ በርጋሞ በሚገኝ አንድ ሆስፒታል ነው ክስተቱ ያጋጠመው፡፡ ጁሴፔ በራርዴሊ የተባሉ የ72 ዓመት ካህን በኮሮና ቫይረስ ተይዘው በሆስፒታሉ ተኝተዋል፡፡ሕመሙ ጠንቶባቸውም መተንፈስ በመቸገራቸው አጋዥ አየር እየተሰጣቸው ነበር፡፡ ድንገት ግን ከአጠገባቸው መተንፈሻ ያላገኘ ወጣት ታማሚ ተመለከቱ፡፡ የእርሳቸውን ትንፋሽ አቋርጠው ለወጣቱ አደረጉለት፤ ወጣቱ ተረፈ፤ የካህኑ ሕይወት ግን አለፈ፡፡በጣልያን ከኮሮና ቫይረስ ጋር በተያያዘ ከ50 በላይ ካህናት ሕይወታቸው አልፏል፤ በአጠቃላይ በጣልያን በኮሮና ቫይረስ ሕይወታቸው ያለፈ ሰዎች ቁጥርም 6 ሺህ 820 ደርሷል፤ ቫይረሱ እንዳለባቸው የተረጋገጡ ደግሞ 69 ሺህ 176 ሆኗል፡፡አዛውንቱ ካህን ሕይወታቸውን ገብረው ወጣቱን ታድገዋል፤ ወጣቶችስ የላቀ ጥንቃቄ በማድረግ አዛውንትን ምን ያህል እያገዙ ይሆን? በኮሮና ቫይረስ በሁሉም የዕድሜ ክልል ያሉ ሰዎች ይጠቃሉ፤ በተለይ ግን አረጋውያን የበለጠ ለከፋ ጉዳት እየደረሱ እንደሆነ አሐዛዊ መረጃዎች እያመለከቱ ነው፡፡ ታዲያ ‘‘መራቂ ሽማግሌ አታሳጠን’’ በሚባልባት ኢትዮጵያ ለአረጋውያን ምን ያህል እንክብካቤና ጥንቃቄ እያደረግን ነው?በአብርሃም በዕውቀት